**INFORMATĪVAIS ZIŅOJUMS**

**par Latvijas nostāju 2012.gada 17.-19.aprīlī Eiropas Savienības Vides ministru neformālajā sanāksmē izskatāmajos jautājumos**

**Vides ministru neformālās sanāksmes darba kārtība**

2012.gada 17.-19.aprīlī paredzēta ES Vides ministru neformālā sanāksme, kuras laikā notiks debates par iespējamo septītās vides rīcības programmas saturu, gan vides likumdošanas jomā, gan kā instrumentu, lai pārveidotu ekonomiku, padarot to videi draudzīgāku un resursu efektīvāku. Tiks diskutēts par gaidāmo Ilgtspējīgās attīstības konferenci - Rio+20, kas notiks no 2012. gada 20.-22. jūnijam Brazīlijā, kā arī par klimata politikas jautājumu – emisiju tirdzniecības sistēmas nākotni.

**1. Septītā vides rīcības programma – vides *acquis***

Šobrīd ir spēkā 2002. gada 22. jūlijā pieņemtā 6. ES Vides rīcības programma, kurā noteiktas rīcības turpmākajiem 10 gadiem, koncentrējoties uz četrām prioritārajām politikas jomām – klimata pārmaiņām, dabu un bioloģisko daudzveidību, veselību un dzīves kvalitāti, kā arī dabas resursiem un atkritumiem – katrai no tām izvirzot sasniedzamos mērķus un prioritārās rīcības.

Eiropas Komisija, iesaistot dažādas ieinteresētās puses, veic 7. ES Vides rīcības programmas izstrādi un plāno to publicēt šī gada beigās.

Neformālajā ES Vides ministru sanāksmē plānota diskusija par svarīgākajiem izaicinājumiem vides aizsardzībā laika posmā līdz 2020.gadam un iespējamo nākamās vides rīcības programmas saturu. Dānijas prezidentūra ir sagatavojusi materiālu, kurā iezīmējusi iespējamos rīcības virzienus un dalībvalstīm uzdevusi jautājumus:

1. Vai ir identificēti pareizie rīcības virzieni?
2. Vai dalībvalstis piekrīt piedāvātajiem risinājumiem?

Diskusija tiek organizēta divu darba sesiju veidā, vispirms apspriežot vides likumdošanas pasākumus, bet otrajā daļā koncentrējoties uz zaļās ekonomikas attīstīšanu.

Lai arī 7. vides rīcības programmas plānotais darbības termiņš ir līdz 2020. gadam, Dānijas prezidentūra piedāvā tajā iekļaut arī ilgtermiņa vīziju 2050. gadam, jo atsevišķi šāda perioda politikas mērķi ir jau noteikti ES nozaru līmeņa stratēģijās. Piedāvātie ilgtermiņa mērķi ir:

ilgtspējīga sabiedrība,

konkurētspējīga un resursu efektīva ekonomika,

absolūta ekonomiskās izaugsmes atsaiste no vides degradācijas, tīra vide (gaiss, zeme, ūdens);

veselīgas ekosistēmas,

ES būs samazinājusi savas siltumnīcefektu izraisošo gāzu emisijas atbilstoši globālajam 2oC nepārsniegšanas mērķim,

Eiropas pilsoņiem ir nodrošināta veselīga vide kā pamats viņu dzīves kvalitātei, Eiropas Savienībai ir pozitīva ietekme uz globālo vides stāvokli.

**Latvijas viedoklis.**

Latvija kopumā atbalsta šādas ilgtermiņa vīzijas iekļaušanu kā ideālā stāvokļa aprakstu, uz kuru jātiecas, veidojot un īstenojot ES vides un citu nozaru politikas. Vienlaikus atzīmējam, ka pilnā mērā īstenot aprakstītos mērķus ir teju nereāli, kas var mazināt iedzīvotāju ticību vides politikas īstenošanas efektivitātei kopumā.

Kā otru sadaļu jaunveidojamajai rīcības programmai Dānijas prezidentūra iesaka koncentrēšanos uz esošās vides likumdošanas pilnvērtīgu īstenošanu tajās jomās, kuras jau šobrīd ir detalizēti regulētas un kur jaunas likumdošanas izstrāde nav nepieciešama.

Latvija atbalsta šādu pieeju, jo uzskata, ka būtiskāka ir kvalitatīva esošo vides normatīvo aktu īstenošana, nevis jaunu tiesību normu radīšana, it īpaši situācijā, kad ekonomiskās situācijas dēļ valstīm nākas ieviest dažādus taupības pasākumus. Vienlaikus turpmākajā rīcības programmas izstrādes gaitā Latvija pievērsīs uzmanību konkrētiem ieviešanas uzlabošanas pasākumiem, jo ne visi no iepriekš piedāvātajiem risinājumiem ir pieņemami, piemēram, Latvija nevar atbalstīt obligātu vides inspekciju biežuma noteikšanu visā ES. Latvija uzskata, ka inspekciju biežums, kā arī citi vietējie pasākumi, kas uzlabotu normatīvo aktu īstenošanu, ir jāatstāj dalībvalstu kompetencē.

Kā jaunus vides politikas elementus, kuri būtu jāiekļauj 7. vides rīcības programmā, Dānijas prezidentūra piedāvā:

* no toksīniem brīvu vidi, piemēram, drošu ķīmisko vielu ražošanu un lietošanu, pievēršot uzmanību riskiem, kas saistīti ar nanomateriāliem, vielām, kas nelabvēlīgi ietekmē endokrīno sistēmu, kā arī pievēršot uzmanību ķīmisko vielu un produktu apritei visā to dzīves cikla laikā;
* noteikt mērķus 2020. gadam pielāgošanās klimata pārmaiņām jomā, īstenot ES bioloģiskās daudzveidības stratēģiju un Nagojas protokola bioloģiskās daudzveidības mērķus;
* izstrādāt stratēģiju, kā pilsētvide veicina zaļo ekonomiku, tai skaitā sasaistīt pilsētu plānošanas jautājums ar resursu efektivitātes, zema oglekļa ekonomikas un ekosistēmu noturīguma mērķiem;
* stiprināt Labāko pieejamo tehnisko paņēmienu references dokumentu pārskata procesu un noteikt skaidrākas prasības tehnoloģiju izvērtējumam.

Latvija kopumā atbalsta piedāvātās jaunās iniciatīvas. Vienlaikus uzsveram, ka par konkrētiem Eiropas Savienības Bioloģiskās daudzveidības stratēģijas uzdevumiem vēl nav panākta dalībvalstu vienošanās, taču kopumā šī būtu vērtējama kā jau esoša, nevis pilnīgi jauna Eiropas Savienības politikas iniciatīva, savukārt par citām piedāvātajām iniciatīvām, piemēram, nanomateriāliem, ir nepieciešama padziļināta izpēte ES līmenī par šo materiālu ietekmi uz vidi, lai varētu lemt par konkrētu likumdošanas aktu izdošanu šajā jomā.

**2. Ekonomikas pārveide**

Līdz šim pieņemtajos dažādos ES Padomes secinājumos ir iezīmēti vairāki nepieciešamie rīcības virzieni, lai veicinātu pāreju uz zaļo ekonomiku, tai skaitā: mainīt ražošanas un patēriņa ieradumus, veidojot tos ilgtspējīgākus, censties pilnībā atsaistīt ekonomisko izaugsmi no vides degradācijas, kā arī veicināt eko inovācijas un citu videi draudzīgu tehnoloģiju attīstību. 2012. gada 2.marta Eiropadome ir lēmusi: lai sasniegtu strauju progresu ekonomikas pārveidē, nepieciešams noteikt konkrētus soļus ceļā uz zema oglekļa ekonomiku 2050. gadā un ceļa kartes resursu efektīvai Eiropai ieviešanu. Tas nozīmētu to, ka ekonomika rada lielāku pievienoto vērtību, izmantojot resursus taupīgi un ilgtspējīgi, samazinot resursu patēriņa ietekmi uz vidi. Dānijas prezidentūra uzsver: lai mobilizētu resursu produktivitāti, nepieciešams integrēt resursu efektivitātes un vides apsvērumus ES vienotajā tirgū, kā arī veicināt investīciju novirzīšanu zaļās ekonomikas mērķiem.

Ministru diskusijām arī par šo sadaļu Dānijas prezidentūra ir sagatavojusi materiālu, kurā iezīmējusi iespējamos rīcības virzienus un dalībvalstīm uzdevusi jautājumus:

1)Vai ir identificēti pareizie rīcības virzieni?

2)Vai dalībvalstis piekrīt piedāvātajiem risinājumiem?

Kā iespējamos risinājumus Dānijas prezidentūra piedāvā vairākus rīcības virzienus:

- noteikt konkrētus un izmērāmus mērķus 2020. gadam resursu efektivitātei un svarīgāko resursu pilnīgai atsaistei no ekonomikas izaugsmes (tādu kā ūdens, izejvielas, piemēram, fosfors), kā arī resursu izmantošanai, kā tas noteikts Resursu efektivitātes ceļvedī;

- izstrādāt resursu efektivitātes mērķus nozīmīgākajām patēriņa un produktu grupām, kam ir būtiska ietekme uz vidi, koncentrējoties uz pārtikas, mājokļa un mobilitātes jomām, jo saskaņā ar ES resursu efektivitātes ceļvedi rūpnieciski attīstītās valstīs nozares, kas saistītas ar pārtiku, mājokļu būvniecību un mobilitāti, parasti ir atbildīgas par 70 % līdz 80 % no vidi ietekmējošām darbībām. Šīm nozarēm ir arī izšķiroša nozīme saistībā ar enerģētikas un klimata pārmaiņu problēmām;

- veicināt vienota tirgus attīstību ilgtspējīgai izaugsmei, veicinot ilgtspējīgu produktu ražošanu, ilgtspējīgus ražošanas un patēriņa modeļus, piemēram, īstenojot piesārņotājs maksā principu, pārvirzot nodokļu slogu no darba uz vides nodokļiem;

- atcelt videi kaitīgas subsīdijas, vienlaikus ņemot vērā to sociālo ietekmi, sākot no jau identificētām prioritārajām grupām, piemēram, fosilā kurināmā subsīdijas, transporta subsīdijas, ūdens;

- attīstīt produktu politiku, piemēram, nosakot obligātas resursu efektivitātes prasības, kas radītu vienotu tirgu videi draudzīgiem produktiem;

- atbalstīt pasākumus, kas veicinātu zaļu produktu pieejamību, izmaksu samazinājumu, funkcionalitāti un pievilcīgumu patērētājiem, tai skaitā, uzlabojot patērētājiem sniegto informāciju;

- īstenot Eko inovāciju rīcības plānā ietvertos pasākumus inovāciju finansēšanai, piemēram, izveidot Eiropas Inovāciju partnerību par ūdeni;

- prioritizēt potenciālās iniciatīvas, kas veicinātu tirgus attīstību zaļiem produktiem, piemēram, attīstīt iniciatīvas un mērķus zaļajam publiskajam iepirkumam;

- atbalstīt aprites un ekonomikas un zema oglekļa ekonomikas veidošanās nosacījumus, piemēram, noteikt mērķus resursu patēriņam un atkritumu samazināšanai, stimulēt sekundāro izejmateriālu tirgu un pieprasījumu pēc pārstrādātiem materiāliem, saglabājot augstus drošības standartus par to ķīmisko sastāvu, stimulēt pāreju uz ekonomiku, kas balstās uz atkārtotu izmantošanu un pārstrādi, kur noglabāto atkritumu daudzums ir tuvs nullei, piemēram, attiecībā uz retzemju metāliem un elementiem, kurus satur elektroniskie atkritumi; sagatavoties un samazināt šķēršļus pārejai uz ES ilgtermiņa siltumnīcefektu izraisošo gāzu emisiju samazināšanas mērķi;

- izstrādāt pasākumus lai integrētu un veicinātu investīciju vides „kļūšanu zaļākai” (*greening*), tai skaitā, plašāk iekļaut resursu efektivitātes apsvērumus Ietekmes uz vidi novērtējuma direktīvā un Stratēģiskā ietekmes uz vidi novērtējuma direktīvā; integrēt klimata jautājumus attiecīgajās ES politikas jomās, veidojot sinerģijas starp klimata politikas un resursu efektivitātes pasākumiem (piemēram, Eiropas Komisijas priekšlikums vismaz 20% no nākamā finansēšanas perioda ES fondu līdzekļiem novirzīt ar klimata pārmaiņām saistītiem izdevumiem), turpināt darbu pie iniciatīvām, kas saistītas ar pārskatāmāku ekonomikas izaugsmes atspoguļojumu papildus IKP rādītājam, dziļāk integrējot izmaksas par vides degradāciju nacionālajos budžeta aprēķinos, atbalstīt publisko un privāto investīciju kļūšanu videi draudzīgākām, piemēram, attiecībā uz investīcijām infrastruktūrā (ūdens, kanalizācija, transports, enerģētika) un investīcijām resursu efektīvās tehnoloģijās, piemēram, bioloģiskās daudzveidības un ekosistēmu pakalpojumos (tālāki soļi kopējās lauksaimniecības politikas padarīšanā videi draudzīgākai), kā arī investīcijām cilvēkkapitālā, iekļaujot vides un resursu efektivitātes mērķus izglītībā un zinātnē.

**Latvijas viedoklis**

Kopumā Latvija atbalsta izvēlētos rīcības virzienus kā aktuālākos un ar lielāko ietekmi resursu efektīvas un zema oglekļa ekonomikas īstenošanā, taču par atsevišķiem plānotajiem pasākumiem vēl nepieciešamas turpmākas diskusijas starp ES dalībvalstīm. Latvija piekrīt, ka ir nepieciešami skaidri un izmērāmi politikas mērķi, jo tie ļauj mērķtiecīgāk plānot darba uzdevumus, koncentrēties uz noteiktiem sasniedzamiem rādītājiem, kā arī novērtēt sasniegto progresu. Vienlaikus uzsveram, ka mērķu noteikšana pati par sevi vēl negarantē rezultātu. Mērķu izstrādē ir jābūt iesaistītām visām dalībvalstīm, tie pietiekami jāapspriež ar sabiedrību, lai būtu pārliecība, ka politiskās apņemšanās arī ir īstenojamas. Uzskatām, ka resursu efektivtātes uzlabošanā būtisks aspekts ir sadarbība dalībvalstu, reģionu un visas Eiropas Savienības ietvaros. Piemēram, lai veicinātu atkritumu kā resursu izmantošanu, ir lietderīgi dalībvalstīm specializēties atsevišķu pārstrādes jaudu attīstīšanā, kur tas ir ekonomiski visizdevīgāk un savstarpēji kooperēties citu atkritumu veidu pārstrādē, kur attiecīgās jaudas ir pieejamas kaimiņvalstīs, lai nodrošinātu pieteikamu atkritumu plūsmu pārstrādes iekārtām.

Līdz ar to uzskatām, ka sasniedzamie mērķi būtu jānosaka kopīgi – Eiropas Savienības līmenī. Latvija nevar piekrist automātiskai esošo starpmērķu pārcelšanai no Resursu efektivitātes ceļveža uz septīto vides rīcības programmu, jo dalībvalstu starpā nav vienota viedokļa par šo starpmērķu sasniedzamību, kā arī šie starpmērķi ir izstrādāti kā progresa indikatori, taču ne kā saistoši politikas rādītāji.

Jautājumā par fosfora trūkumu ir konstatēts, ka ES valstīs ir atšķirīgas problēmas ar fosfora izmantošanu: pastāv dalībvalstis, kurās ir liels augšņu īpatsvars ar augstu fosfora saturu, bet ir valstis, tai skaitā Latvija, kurai liels augšņu īpatsvars ar ļoti zemu un zemu fosfora saturu. Līdz ar to Latvija uzskata, ka jābūt atšķirīgām pieejām šīs problēmas risināšanai.

Latvija kopumā atbalsta zaļā iepirkuma veicināšanu, jo tas ir būtisks instruments videi draudzīgu produktu un pakalpojumu tirgus attīstības veicināšanā, taču uzver, ka tas ir vērtējams kontekstā ar finanšu ietekmi.

Latvija uzskata, ka videi kaitīgu subsīdiju likvidēšana ir būtisks aspekts zaļās ekonomikas veidošanā, tomēr par šo jautājumu ir nepieciešamas tālākas diskusijas, jo ir nepieciešama vienota izpratne Eiropas Savienības līmenī, kādi atbalsta mehānismi tiek saprasti kā videi kaitīgi, kādi ir prioritāri atceļamie atbalsta pasākumi, un kuros gadījumos atbalsta sociālais vai ekonomiskais efekts pārsniedz iespējamos vides ieguvumus. Arī rīcībai subsīdiju atcelšanā jābūt vienotai visā Eiropas Savienības teritorijā, jo gadījumā, ja kādus atvieglojumus noteiktām nozarēm vai iedzīvotāju grupām (piemēram, akcīzes nodokļa atvieglojumi) atceļ tikai atsevišķa dalībvalsts, kamēr citas šos atvieglojumus saglabā, rodas būtiski konkurences kropļojumi. Vienlaikus Latvija ir gatava turpināt diskusijas par šo jautājumu.

Latvija atbalsta plānotos pasākumus, kas veicina videi draudzīgu produktu ražošanu un patēriņu, jo šajā jomā ir nepieciešama vienota rīcība Eiropas Savienības līmenī, lai nodrošinātu vienotus nosacījumus kopējā tirgū, kā arī tādēļ, ka produktu ražošanas prasības var būtiski ietekmēt resursu patēriņu visā produktu dzīves cikla laikā.

**3. Rio + 20, nodrošināt konkrētus mērķus un rīcības**

Lai atzīmētu ANO 1992. gada Vides un attīstības konferences 20. gadadienu un Pasaules samita Ilgtspējīgai attīstībai 10. gadadienu, ANO Ģenerālā Asambleja nolēma no 2012. gada 20.-22. jūnijam Brazīlijā rīkot starptautisko Ilgtspējīgās attīstības konferenci (Rio+20) – kā līdzsvarot labklājības pieaugumu un cīņu ar nabadzību pasaulē ar vides un klimata resursu saglabāšanu.

Rio+20 darba kārtībā iekļauti divi jautājumu bloki:

 - Ilgtspējīgas attīstības institucionālā ietvara stiprināšana;

 -Zaļās ekonomikas veicināšana ilgtspējīgas attīstības pārvaldības un nabadzības izskaušanas kontekstā.

2012.gada 1.-2.marta Eiropadomes secinājumos atspoguļoti galvenie principi, pēc kuriem ES vadīties Rio+20, tostarp, Rio+20 iznākumam jābūt ambiciozam un jāsekmē globālā pāreja uz zaļo ekonomiku (zems oglekļa patēriņš un efektīva izaugsme) nolūkā veicināt ilgtspējīgu attīstību un nabadzības izskaušanu. Jāvienojas par skaidriem turpmākās darbības mērķiem, saistībām un konkrētiem pasākumiem noteiktos termiņos globālā līmenī, kā arī par atbilstošu institucionālo ietvaru

2011.gada oktobrī ES Vides ministru padomes secinājumos uzsvērts, ka ES un tās dalībvalstis turpinās aktīvu un konstruktīvu darbību Rio+20 sagatavošanas procesā, lai nodrošinātu veiksmīgu rezultātu.

Atbilstoši 9. marta ES vides padomes secinājumiem, Eiropas Komisija ir sagatavojusi priekšlikumus mērķiem, rīcībām un laika grafiku, lai nodrošinātu pāreju uz iekļaujošu zaļo ekonomiku tādās jomās kā ilgtspējīga enerģijas nodrošināšana, ilgtspējīga zemes un ekosistēmu pārvaldība, ūdens resursu, tai skaitā jūras vides apsaimniekošana, kā arī resursu efektivitāte, īpaši atkritumu apsaimniekošanā.

**Latvijas viedoklis.**

Latvija atbalsta Eiropas Komisijas sagatavoto neformālo dokumentu kā pamatu starptautiskajām diskusijām par nākotnes globālajiem ilgtspējīgas attīstības mērķiem, uzskatot, ka ES ir jāturpina būt par ilgtspējīgas attīstības principu virzītājspēku starptautiskā mērogā.

**4. Eiropas Savienības Emisiju tirdzniecības sistēmas nākotne**

Neformālajā vides ministru padomē plānotas ministru darba pusdienas par Eiropas Savienības emisijas kvotu tirdzniecības sistēmas nākotni. Plānotas starptautisku ekspertu video uzrunas diskusijas ministru ierosināšanai. Ministri ir lūgti izteikties par jautājumu: Kā nodrošināt to, lai emisiju tirdzniecības sistēma turpina pildīt Eiropas Savienības klimata politikas pamata funkciju, veicinot investīciju piesaisti un nodrošinot nepieciešamo finansējumu investīcijām, kas samazina emisijas?

Eiropas Savienības emisijas kvotu tirdzniecības sistēmas (ES ETS) galvenais mērķis ir veicināt izmaksu efektīvu siltumnīcefekta gāzu emisiju samazināšanu. Šis mērķis šobrīd arī tiek sekmīgi pildīts, ko apliecina arī ikgadējie inventarizāciju dati. Liela ietekme šāda mērķa izpildē ir mērķtiecīgai jaunu tehnoloģiju ieviešanai un kurināmā nomaiņai ES ETS nozarēs, kā arī ārējiem apstākļiem - saistīto politiku sekmīgai ieviešanai (piemēram, energoefektivitātes palielināšana nozarēs, kurām tiek piegādāta ES ETS operatoru saražotā siltumenerģija, atjaunojamo energoresursu politikas ieviešana), arī ekonomiskajai krīzei, kuras izraisītās sekas joprojām izjūtam.

**Latvijas viedoklis.**

Kopumā Latvija uzskata, ka normatīvais regulējums ES ETS jomā tiešā mērķa izpildei šobrīd ir pietiekams un sabalansēts.

Vienlaikus ES ETS ir jāpilda arī citas būtiskas funkcijas, 1) dot cenu signālu tālākām investīcijām ES ETS ietvaros un ārpus tās; 2) nodrošināt finansējumu klimata politikas ieviešanā, jo īpaši klimata un enerģētikas normatīvā akta kopuma izpildei un jaunu zema oglekļa tehnoloģiju attīstībai; 3) veicināt Kioto protokola projektu mehānismu attīstību. Šo funkciju izpildei būtiski ir nodrošināt likvīdu un stabilu emisijas kvotu tirgu, ko atbalsta arī Latvija. Šobrīd emisijas kvotu cena ir ļoti zema – 7 EUR par emisijas kvotu (04.04.2012. – pat 6,09 Eur/emisijas kvotu), kas neveicina lēmuma pieņemšanu investīciju ieguldīšanai turpmākā emisiju samazināšanā. Uzsveram, ka ir būtiski rast saprātīgu, taisnīgu un sabalansētu risinājumu emisijas kvotu cenas palielināšanai. Kardināls risinājums esošās situācijas uzlabošanai varētu būt daļa emisijas kvotu izsoļu tiesību 2013.-2020.gadam „iesaldēšana”, ļaujot tirgum pakāpeniski stabilizēties pie vismaz 15 EUR/emisijas kvotu vērtības (t.i., cena, kas tika prognozēta klimata un enerģētikas normatīvā akta kopuma izstrādes laikā un kas ir minimālā cenu signāla robežvērtība lēmuma pieņemšanu investīciju ieguldīšanai turpmākā emisiju samazināšanā). Tādēļ uzskatām, ka ir pēdējais laiks uzsākt konstruktīvas diskusijas par šo jautājumu. Ir jānodrošina caurspīdīgums risinājumu izvēļu procesā, iesaistot tajā visas dalībvalstis, un regulāri jāinformē ministri par progresu šajā jomā.

Papildus tam, Latvija uzskata, ka ir jānosaka strikti ierobežojumi valsts atbalsta sniegšanā ES ETS dalībniekiem oglekļa emisijas pārvirzes riska novēršanai. Uzskatām, ka valsts atbalsts būtu sniedzams tikai tad, kad emisijas kvotu cena ir vismaz 20-30EUR, jo pretējā gadījumā tiek radīts būtisks pārsubsidēšanas un tirgus kropļojumu risks.

**3. Latvijas delegācija**:

Delegācijas vadītājs: **Edmunds Sprūdžs**, Vides aizsardzības un reģionālās attīstības ministrs

 **Kristīna Pelša** Vides aizsardzības un reģionālās attīstības ministra biroja vadītāja

 **Valdis Bisters**, Vides aizsardzības un reģionālās attīstības ministrijas Klimata politikas un tehnoloģiju departamenta direktors;

 **Anita Drondina,** Vides aizsardzības un reģionālās attīstības ministrijas Politikas koordinācijas departamenta direktora vietniece;

Vides aizsardzības un reģionālās

 attīstības ministrs E. Sprūdžs

Vīza: Vides aizsardzības un reģionālās

 attīstības ministrijas

valsts sekretārs A.Antonovs

16.04..2012. 08.45

2421

A.Drondina,

67026577, Anita.Drondina@varam.gov.lv